Ehdotus EUROOPAN PARLAMENTIN JA NEUVOSTON ASETUS sisävesiväylien/sisävesiliikenteen tavarakuljetusten tilastoista annetun asetuksen (EY) N:o 1365/2006 muuttamisesta siltä osin kuin on kyse säädösvallan ja täytäntöönpanovallan siirtämisestä komissiolle tiettyjen toimenpiteiden hyväksymiseksi /* COM/2013/0484 final - 2013/0226 (COD) */





PERUSTELUT 1. EHDOTUKSEN TAUSTA Euroopan unionin toiminnasta tehdyssä sopimuksessa (SEUT-sopimus) erotetaan toisistaan 290 artiklan 1 kohdassa määrätty komissiolle siirretty valta antaa muita kuin lainsäätämisjärjestyksessä hyväksyttäviä, soveltamisalaltaan yleisiä säädöksiä, joilla täydennetään tai muutetaan lainsäätämisjärjestyksessä hyväksytyn säädöksen tiettyjä, muita kuin sen keskeisiä osia (delegoidut säädökset), ja SEUT-sopimuksen 291 artiklan 2 kohdassa määrätty, komissiolle siirretty valta silloin, kun unionin oikeudellisesti velvoittavat säädökset edellyttävät yhdenmukaista täytäntöönpanoa (täytäntöönpanosäädökset). Yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16. helmikuuta 2011 annetun Euroopan parlamentin ja neuvoston asetuksen (EU) N:o 182/2011[1] mukaisesti komissio on sitoutunut[2] tarkastelemaan uudelleen lainsäätämisjärjestyksessä hyväksyttäviä säädöksiä, joita ei ole mukautettu valvonnan käsittävää sääntelymenettelyä vastaaviksi ennen Lissabonin sopimuksen voimaantuloa, SEUT-sopimuksessa ja erityisesti sen 290 artiklassa vahvistettujen perusteiden mukaisesti. Mukautettaessa sisävesiväylien/sisävesiliikenteen tavarakuljetusten tilastoista 6. syyskuuta 2006 annettua Euroopan parlamentin ja neuvoston asetusta (EY) N:o 1365/2006[3] SEUT-sopimuksen uusiin sääntöihin komissiolle tällä hetkellä kyseisellä asetuksella siirretystä täytäntöönpanovallasta olisi säädettävä antamalla komissiolle valta antaa delegoituja säädöksiä ja/tai täytäntöönpanosäädöksiä. 2. KUULEMISTEN JA VAIKUTUSTENARVIOINTIEN TULOKSET Intressitahojen kuulemista tai vaikutustenarviointia ei tarvittu. 3. EHDOTUKSEN OIKEUDELLINEN SISÄLTÖ Asetuksen (EY) N:o 1365/2006 osalta ehdotetaan, että komissiolle annetaan valta antaa delegoituja säädöksiä sisävesiliikenteen tilastojen kattavuutta koskevien kynnysarvojen mukauttamiseksi, määritelmien mukauttamiseksi ja lisämääritelmien antamiseksi sekä valta antaa delegoituja säädöksiä tiedonkeruun soveltamisalan ja liitteiden sisällön mukauttamiseksi. Lisäksi ehdotetaan, että komissiolle annetaan täytäntöönpanovalta sen varmistamiseksi, että järjestelyihin tietojen toimittamiseksi komissiolle (Eurostat), mukaan lukien tiedonsiirtoa koskevat standardit, ja järjestelyihin, joiden mukaisesti komissio (Eurostat) levittää tuloksia, sovelletaan yhdenmukaisia edellytyksiä ja että laaditaan ja julkaistaan menetelmävaatimuksia ja kriteerejä, joilla varmistetaan tuotettujen tietojen laatu, asetuksen (EU) N:o 182/2011 5 artiklassa säädetyn tarkastelumenettelyn mukaisesti. · Oikeusperusta Euroopan unionin toiminnasta tehdyn sopimuksen 338 artiklan 1 kohta. · Sääntelytavan valinta Euroopan parlamentin ja neuvoston asetus (EU). 4. TALOUSARVIOVAIKUTUKSET Ehdotuksella ei ole vaikutuksia EU:n talousarvioon. · Euroopan talousalue Ehdotettu toimenpide koskee ETA-sopimuksen soveltamisalaan kuuluvaa asiaa, minkä vuoksi se on ulotettava koskemaan Euroopan talousaluetta. 2013/0226 (COD) Ehdotus EUROOPAN PARLAMENTIN JA NEUVOSTON ASETUS sisävesiväylien/sisävesiliikenteen tavarakuljetusten tilastoista annetun asetuksen (EY) N:o 1365/2006 muuttamisesta siltä osin kuin on kyse säädösvallan ja täytäntöönpanovallan siirtämisestä komissiolle tiettyjen toimenpiteiden hyväksymiseksi (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan unionin toiminnasta tehdyn sopimuksen ja erityisesti sen 338 artiklan 1 kohdan, ottavat huomioon Euroopan komission ehdotuksen, sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille, noudattavat tavallista lainsäätämisjärjestystä, sekä katsovat seuraavaa: (1) Euroopan unionin toiminnasta tehdyn sopimuksen, jäljempänä ’perussopimus’, tultua voimaan komissiolle siirretty valta on yhdenmukaistettava perussopimuksen 290 ja 291 artiklan määräysten kanssa. (2) Yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011[4] mukaisesti komissio on sitoutunut[5] tarkastelemaan uudelleen lainsäätämisjärjestyksessä hyväksyttäviä säädöksiä, joita ei ole mukautettu valvonnan käsittävää sääntelymenettelyä vastaaviksi ennen Lissabonin sopimuksen voimaantuloa, perussopimuksessa vahvistettujen perusteiden mukaisesti. (3) Sisävesiväylien/sisävesiliikenteen tavarakuljetusten tilastoista 6 päivänä syyskuuta 2006 annetussa Euroopan parlamentin ja neuvoston asetuksessa (EY) N:o 1365/2006[6] komissiolle siirretään valta panna täytäntöön tiettyjä mainitun asetuksen säännöksiä. (4) Mukautettaessa asetusta (EY) N:o 1365/2006 SEUT-sopimuksen uusiin sääntöihin komissiolle tällä hetkellä kyseisellä asetuksella siirretystä täytäntöönpanovallasta olisi säädettävä antamalla komissiolle valta antaa delegoituja säädöksiä ja täytäntöönpanosäädöksiä. (5) Asetuksen (EY) N:o 1365/2006 osalta komissiolle olisi perussopimuksen 290 artiklan mukaisesti annettava valta antaa säädöksiä sisävesiliikenteen tilastojen kattavuutta koskevien kynnysarvojen mukauttamiseksi, määritelmien mukauttamiseksi ja lisämääritelmien antamiseksi, jotta voidaan ottaa huomioon talouden ja tekniikan kehitys. Lisäksi komissiolle olisi annettava valta antaa delegoituja säädöksiä tiedonkeruun soveltamisalan ja liitteiden sisällön mukauttamiseksi. (6) Komission olisi varmistettava, ettei näistä delegoiduista säädöksistä aiheudu huomattavaa hallinnollista lisärasitetta jäsenvaltioille tai vastaajayksiköille. (7) On erityisen tärkeää, että komissio asiaa valmistellessaan toteuttaa asianmukaiset kuulemiset, myös asiantuntijatasolla. Komission olisi delegoituja säädöksiä valmistellessaan ja laatiessaan varmistettava, että asianomaiset asiakirjat toimitetaan Euroopan parlamentille ja neuvostolle yhtäaikaisesti, hyvissä ajoin ja asianmukaisesti. (8) Jotta varmistetaan yhdenmukaiset edellytykset asetuksen (EY) N:o 1365/2006 täytäntöönpanolle, komissiolle olisi siirrettävä täytäntöönpanovalta, jotta se voi vahvistaa sekä järjestelyt tietojen toimittamiseksi, mukaan lukien tiedonsiirtoa koskevat standardit, että järjestelyt, joiden mukaisesti komissio (Eurostat) levittää tuloksia, ja kehittää ja julkaista menetelmävaatimuksia ja kriteerejä, joilla varmistetaan tuotettujen tietojen laatu. Täytäntöönpanovaltaa olisi käytettävä asetuksen (EU) N:o 182/2011 mukaisesti. (9) Jotta perustavoite eli komissiolle siirretyn vallan yhdenmukaistaminen perussopimuksen 290 ja 291 artiklan määräysten kanssa saavutettaisiin, on suhteellisuusperiaatteen mukaisesti tarpeen ja aiheellista vahvistaa säännöt, joiden mukaisesti yhdenmukaistaminen toteutetaan liikennetilastojen osalta. Tässä asetuksessa ei Euroopan unionista tehdyn sopimuksen 5 artiklan 4 kohdan mukaisesti ylitetä sitä, mikä on tarpeen edellä mainitun tavoitteen saavuttamiseksi. (10) Oikeusvarmuuden takaamiseksi on tarpeen, että tämä asetus ei vaikuta sellaisiin toimenpiteiden hyväksymismenettelyihin, jotka on käynnistetty mutta joita ei ole saatettu päätökseen ennen tämän asetuksen voimaantuloa. (11) Sen vuoksi asetusta (EY) N:o 1365/2006 olisi muutettava, OVAT HYVÄKSYNEET TÄMÄN ASETUKSEN: 1 artikla Muutetaan asetus (EY) N:o 1365/2006 seuraavasti: 1) Lisätään 2 artiklaan 5 kohta seuraavasti: ”5. Komissiolle annetaan 9 artiklan mukaisesti valta hyväksyä delegoituja säädöksiä, jotka koskevat sisävesiliikenteen tilastojen kattavuutta koskevien kynnysarvojen mukauttamista, jotta voidaan ottaa huomioon talouden ja tekniikan kehitys.” 2) Lisätään 3 artiklaan alakohta seuraavasti: ”Komissiolle annetaan 9 artiklan mukaisesti valta hyväksyä delegoituja säädöksiä, jotka koskevat määritelmien mukauttamista ja lisämääritelmien antamista, jotta voidaan ottaa huomioon talouden ja tekniikan kehitys.” 3) Lisätään 4 artiklaan 4 kohta seuraavasti: ”4. Komissiolle annetaan 9 artiklan mukaisesti valta hyväksyä delegoituja säädöksiä, jotka koskevat tiedonkeruun soveltamisalan ja liitteiden sisällön mukauttamista, jotta voidaan ottaa huomioon talouden ja tekniikan kehitys.” 4) Korvataan 5 artiklan 2 kohta seuraavasti: ”2. Komissio vahvistaa järjestelyt tietojen toimittamiseksi komissiolle (Eurostat), mukaan lukien tiedonsiirtoa koskevat standardit, 10 artiklan 2 kohdassa tarkoitetun tarkastelumenettelyn mukaisesti.” 5) Lisätään 6 artiklaan alakohta seuraavasti: ”Komissio vahvistaa järjestelyt, joiden mukaisesti tulokset levitetään, 10 artiklan 2 kohdassa tarkoitetun tarkastelumenettelyn mukaisesti.” 6) Korvataan 7 artiklan 1 kohta seuraavasti: ”1. Komissio laatii menetelmävaatimukset ja kriteerit, joilla varmistetaan tuotettujen tietojen laatu, 10 artiklan 2 kohdassa tarkoitetun tarkastelumenettelyn mukaisesti.” 7) Korvataan 9 artikla seuraavasti: ”9 artikla Siirretyn säädösvallan käyttäminen 1. Siirretään komissiolle valta antaa delegoituja säädöksiä tässä artiklassa säädetyin edellytyksin. 2. Käyttäessään 2 artiklan 5 kohdan, 3 artiklan ja 4 artiklan 4 kohdan mukaisesti siirrettyä valtaansa komissio varmistaa, ettei delegoiduista säädöksistä aiheudu huomattavaa hallinnollista lisärasitetta jäsenvaltioille tai vastaajille. 3. Siirretään 2 artiklan 5 kohdassa, 3 artiklassa ja 4 artiklan 4 kohdassa tarkoitettu valta antaa delegoituja säädöksiä komissiolle määräämättömäksi ajaksi alkaen (Publication office: please insert the exact date of the entry into force of the amending Regulation). 4. Euroopan parlamentti tai neuvosto voi milloin tahansa peruuttaa 2 artiklan 5 kohdassa, 3 artiklassa ja 4 artiklan 4 kohdassa tarkoitetun säädösvallan siirron. Peruuttamispäätöksellä lopetetaan tuossa päätöksessä mainittu säädösvallan siirto. Päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä, tai jonakin myöhempänä, päätöksessä mainittuna päivänä. Päätös ei vaikuta jo voimassa olevien delegoitujen säädösten pätevyyteen. 5. Heti kun komissio on antanut delegoidun säädöksen, komissio antaa sen tiedoksi yhtäaikaisesti Euroopan parlamentille ja neuvostolle. 6. Edellä olevan 2 artiklan 5 kohdan, 3 artiklan ja 4 artiklan 4 kohdan nojalla annettu delegoitu säädös tulee voimaan ainoastaan, jos Euroopan parlamentti tai neuvosto ei ole kahden kuukauden kuluessa siitä, kun asianomainen säädös on annettu tiedoksi Euroopan parlamentille ja neuvostolle, ilmaissut vastustavansa sitä tai jos sekä Euroopan parlamentti että neuvosto ovat ennen mainitun määräajan päättymistä ilmoittaneet komissiolle, että ne eivät vastusta säädöstä. Euroopan parlamentin tai neuvoston aloitteesta tätä määräaikaa jatketaan kahdella kuukaudella.” 8) Korvataan 10 artikla seuraavasti: ”10 artikla Komitea 1. Komissiota avustaa Euroopan tilastoista 11 päivänä maaliskuuta 2009 annetulla Euroopan parlamentin ja neuvoston asetuksella (EY) N:o 223/2009(*) perustettu Euroopan tilastojärjestelmää käsittelevä komitea. Tämä komitea on yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetussa Euroopan parlamentin ja neuvoston asetuksessa (EU) N:o 182/2011(**) tarkoitettu komitea. 2. Kun viitataan tähän kohtaan, sovelletaan asetuksen (EU) N:o 182/2011 5 artiklaa. ______________ (*) EUVL L 87, 31.3.2009, s. 164. (**) EUVL L 55, 28.2.2011, s. 13.” 9) Poistetaan liite G. 2 artikla Tämä asetus ei vaikuta asetuksessa (EY) N:o 1365/2006 säädettyjen toimenpiteiden hyväksymismenettelyihin, jotka on käynnistetty mutta joita ei ole saatettu päätökseen ennen tämän asetuksen voimaantuloa. 3 artikla Tämä asetus tulee voimaan kahdentenakymmenentenä päivänä siitä päivästä, jona se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Euroopan parlamentin puolesta Neuvoston puolesta Puhemies Puheenjohtaja [1] EUVL L 55, 28.2.2011, s. 1. [2] EUVL L 55, 28.2.2011, s.19. [3] EUVL L 264, 25.9.2006, s. 1. [4] EUVL L 55, 28.2.2011, s. 13. [5] EUVL L 55, 28.2.2011, s. 19. [6] EUVL L 264, 25.9.2006, s. 1.